b'\n_START_ARTICLE_\nSealand\n_START_PARAGRAPH_\nFyrsted\xc3\xb8mmet Sealand (engelsk: Principality of Sealand) er en mikronasjon uten internasjonal anerkjennelse s\xc3\xb8r\xc3\xb8st i Nordsj\xc3\xb8en. Sealands selverkl\xc3\xa6rte fyrste Paddy Roy Bates hevder herred\xc3\xb8mme over plattformen HM Fort Roughs omkring ti kilometer utenfor kysten av Suffolk i England. Plattformen er en tidligere forsvarsinstallasjon fra den annen verdenskrig._NEWLINE_Paddy Roy Bates og hans familie og samarbeidspartnere hevder at plattformen og det omliggende farvannet utgj\xc3\xb8r en egen stat. Andre innvender at Sealand neppe oppfyller folkerettens krav om fast land og befolkning av en viss st\xc3\xb8rrelse. Rettsavgj\xc3\xb8relser i Storbritannia og Tyskland har fastsl\xc3\xa5tt at Sealand ikke kan regnes som en stat. Bates hevder at Sealand de facto er anerkjent som selvstendig stat b\xc3\xa5de av Tyskland, ettersom de har sendt en diplomat til mikronasjonen, og av Storbritannia, ettersom engelsk rett har fastsl\xc3\xa5tt at britiske myndigheter ikke har myndighet over Sealand, men ingen av disse handlingene utgj\xc3\xb8r de jure anerkjennelse i henhold til b\xc3\xa5de Tyskland og Storbritannia._NEWLINE_23. juni 2006 brant store deler av plattformen ned etter en eksplosjon i en generator. Et omfattende renoveringsprosjekt ble deretter igangsatt._NEWLINE_Sealand var i 2007 til salgs. Det svenske piratnettstedet The Pirate Bay vurderte \xc3\xa5 kj\xc3\xb8pe Sealand ettersom de dermed h\xc3\xa5pet \xc3\xa5 kunne opprette egne lover om opphavsrett, eller stille seg utenfor nasjonale lover om de samme. Salget ble ikke gjennomf\xc3\xb8rt, da partene ikke kom til enighet om pris. I 2009 hevdet en tysker som kaller seg selv Kong Marduk I at Sealand var en del av hans Konged\xc3\xb8mmet Marduk._NEWLINE_Roy Bates d\xc3\xb8de av Alzheimers sykdom 9. oktober 2012; s\xc3\xb8nnen Michael arvet rollen som fyrste over Sealand. Michael Bates bor i England.\n_START_SECTION_\n\xc3\x98konomi\n_START_PARAGRAPH_\nSealands utsteder egne mynter (\xc2\xabsj\xc3\xb8landsk dollar\xc2\xbb) og frimerker. Som inntektskilde selger Sealand ogs\xc3\xa5 adelstitler, blant andre Baron/Baroness.'